Dié keer soek Tsitsipas Barcelona-titel | Netwerk24
Stefanos Tsitsipas is Sondag terug op die plek waar hy drie jaar gelede sy groot deurbraak gemaak het – die eindstryd van die Barcelona Ope.
Die Griekse tennisspeler het toe vir die eerste keer die eindstryd van dié kleibaantoernooi gehaal en Sondag kry hy 'n tweede kans om die trofee te lig.
Stefanos Tsitsipas vier Saterdag sy oorwinning in die halfeindronde van die Barcelona Ope. Foto: Getty Images
Tsitsipas, nr. 5 op die wêreldranglys, het sy halfeindstryd teen Jannik Sinner oortuigend met 6-3, 6-3 gewen, berig atptour.com.
Dié kampioen van die onlangse Monte Carlo-toernooi het al vier die breekpunte teen hom gered en is sover vanjaar onoorwonne op klei.
Hy het tot dusver 10 van sy 12 wedstryde in Barcelona gewen.
Die man aan die ander kant van die net in Sondag se eindstryd was egter sy meerdere in 2018 se laaste wedstryd – die 11-malige Barcelona-kampioen, Rafael Nadal.
Die kleikoning was Saterdag in sy halfeindstryd met 6-3, 6-2 baas in 'n Spaanse tweestryd teen Pablo Carreno Busta.
• In Belgrade, Serwië, het die Rus Aslan Karatsev nie die draaiboek mooi gelees nie.
Hy het die Serwiër Novak Djokovic ontneem van 'n plek in die eindstryd van sy tuistoernooi deur hul halfeindstryd met 7-5, 4-6, 6-4 te wen.
Die wedstryd het 3 uur 25 minute geduur.
Djokovic was die eerste gekeurde en Karatsev die derde gekeurde.
Thomas Guenthardt, toernooidirekteur, oorhandig Saterdag 'n bos blomme aan Ashleigh Barty op haar 25ste verjaardag. Foto: Getty Images
Karatsev sal in die eindstryd te staan kom teen die wenner van die wedstryd tussen Matteo Berrettini en Taro Daniel.
What a year for @AsKaratsev! ?? pic.twitter.com/13istCF2jK
• In Stuttgart, Duitsland, het Ashleigh Barty op haar 25ste verjaardag 'n agterstand van 'n stel uitgewis om Elina Svitolina te klop en die eindstryd in haar eerste verskyning in die Porsche Grand Prix-toernooi te haal.
Die telling was 4-6, 7-6(5), 6-2.
Die vyfde gekerude Aryna Sabalenka van Belarus het verras en die tweede gekeurde Simona Halep met 6-3, 6-2 uitgeskakel.